तो मैं खोजते खोजते अपने यहां विकसित हुई भक्ति की विचारधारा पर अटक गया। मुझे नज़र आया कि उसने हमारी इतिहास की समझ को नष्ट करने के लिये एक अजीबोगरीब रास्ता पकड़ा था। मैं अपने कहानी लिखने के अभ्यास से जानता था कि कहानी में एक घटना के भीतर से दूसरी घटना निकलती है। इससे हमें घटनाओं के घट सकने की वजह मिलती है। जिसे हम इतिहास कहते हैं, वह भी घटनाओं का सिलसिला होता है। इस तरह कथा हमें अपने इतिहास बोध को तर्क संगत’ रूप में हासिल करने में मदद करती है। पर जिस तरह की कथा हम लोग इधर लिखने लगे थे, वहां हमारा इतिहास बोध नहीं था। वह पश्चिम के इतिहास बोध के मुताबिक खुद को ढाल सकने की बात को तर्क संगत साबित करने जैसा था। हमारा इतिहास बोध , अपने ज़मीनी रूप में तो, रामायण और महाभारत से आता है। पर इन दोनो महान कथाओं के इतिहास बोध को भक्ति ने नष्ट कर दिया था। इस तरह हम इतिहास बोध विहीन जाति में बदल गये थे। राम और कृष्ण की लीला, इतिहास की लीला न हो कर, ईश्वर की लीला हो गयी थी। उनके हर संकटकाल में उनकी मदद के लिये देवता हाज़िर रहने लगे थे। वह मनुष्य के संघर्ष का इतिहास नहीं रह गये थे। संघर्ष की जगह वे समाज को भक्ति में ले गये थे। तो मैंने तय किया कि मुझे राम की कथा को, ‘कथा’के अपने इतिहास बोध के साथ फिर से लिखना होगा।